એક એવી સોસાયટી હતી કે જેમાં એ, બી, સી, ડી એમ કુલ ચાર વિંગનાં અપાર્ટમેન્ટ હતાં. દરેક અપાર્ટમેન્ટમાં ગ્રાઉન્ડ, ફસ્ર્ટ અને સેકન્ડ ફ્લોર હતા. લિફ્ટની જરૂર નહોતી. પાર્કિંગ અને ક્લબ હાઉસ સહિતની ભરપૂર સગવડ હતી. મંથલી મેન્ટેનન્સ પણ માંડ બસો રૂપિયા જેટલું હતું. એ સોસાયટી રીડેવલપમેન્ટ માટે બિલ્ડરને સોંપવામાં આવી. સ્વાભાવિક રીતે જ બિલ્ડરે ત્યાં બહુમાળી ઇમારત બનાવવાની હતી. જ્યાં બે માળની ઇમારત હતી ત્યાં છ માળની ઇમારત બની. જે સોસાયટીમાં કુલ સાઠ સભ્યો હતા એમાં હવે સાતસો સભ્યો થઈ ગયા. મોકળાશ ગઈ અને ભીડ વધી. ઇમારત પિલર પર ખડી કરેલી હોવાથી ભૂકંપ વખતે દહેશત વધી. પાર્કિંગની સઘળી જગ્યા બિલ્ડરે એક વધુ વિંગ માટે વાપરી નાખી હતી.